Surathai21/ocs-krisdika huggingface dataset:
พระราชบัญญัติโอนที่ดินซึ่งเป็นสาธารณสมบัติของแผ่นดิน ในท้องที่ตำบลในเมือง อำเภอเมืองพิษณุโลก จังหวัดพิษณุโลก ให้แก่นายเยียน โพธิสุวรรณ พ.ศ. 2506
วันที่ประกาศ: 1963-12-31

content: พระราชบัญญัติ โอนที่ดินซึ่งเป็นสาธารณสมบัติของแผ่นดิน ในท้องที่ตำบลในเมือง อำเภอเมืองพิษณุโลก จังหวัดพิษณุโลก ให้แก่นายเยียน โพธิสุวรรณ พ.ศ. ๒๕๐๖
content: ภูมิพลอดุลยเดช ป.ร. ให้ไว้ ณ วันที่ ๒๕ ธันวาคม พ.ศ. ๒๕๐๖ เป็นปีที่ ๑๘ ในรัชกาลปัจจุบัน
content: พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ ให้ประกาศว่า โดยที่เป็นการสมควรโอนที่ดินซึ่งเป็นสาธารณสมบัติของแผ่นดิน ในท้องที่ตำบลในเมือง อำเภอเมืองพิษณุโลก จังหวัดพิษณุโลก ให้แก่นายเยียน โพธิสุวรรณ เพื่อแลกเปลี่ยนกับที่ดินของนายเยียน โพธิสุวรรณ จึงทรงพระกรุณาโปรดเกล้าฯ
content: ให้ตราพระราชบัญญัติขึ้นไว้โดยคำแนะนำและยินยอมของสภาร่างรัฐธรรมนูญในฐานะรัฐสภา ดังต่อไปนี้
sectionNo: 1
content: มาตรา ๑ พระราชบัญญัตินี้เรียกว่า “พระราชบัญญัติโอนที่ดินซึ่งเป็นสาธารณสมบัติของแผ่นดิน ในท้องที่ตำบลในเมือง อำเภอเมืองพิษณุโลก จังหวัดพิษณุโลก ให้แก่นายเยียน โพธิสุวรรณ พ.ศ. ๒๕๐๖”
sectionNo: 2
content: มาตรา ๒ พระราชบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
sectionNo: 3
content: มาตรา ๓ ให้โอนที่ดินซึ่งเป็นสาธารณสมบัติของแผ่นดิน ในท้องที่ตำบลในเมือง อำเภอเมืองพิษณุโลก จังหวัดพิษณุโลก เนื้อที่ ๓๖ ตารางวา ภายในแนวเขตตามแผนที่ท้ายพระราชบัญญัตินี้ ให้แก่นายเยียน โพธิสุวรรณ
sectionNo: 4
content: มาตรา ๔ ให้รัฐมนตรีว่าการกระทรวงมหาดไทยรักษาการตามพระราชบัญญัตินี้
content: ผู้รับสนองพระบรมราชโองการ พลเอก ถนอม กิตติขจร นายกรัฐมนตรี
sectionName: แผนที่ท้ายพระราชบัญญัติ
content: หมายเหตุ :- เหตุผลในการประกาศใช้พระราชบัญญัติฉบับนี้ คือ เนื่องจากเทศบาลเมืองพิษณุโลกได้ทำการตัดถนนแยกจากถนนบรมไตรโลกนารถไปเชื่อมกับถนนศรีธรรมไตรปิฎก เพื่อให้ได้แนวเป็นเส้นตรงไปตามผังเมือง การเปลี่ยนแนวถนนใหม่นี้ต้องตัดผ่านเข้าไปในที่ดินของนายเยียน โพธิสุวรรณ
content: และได้ตกลงขอแลกเปลี่ยนที่สาธารณสมบัติของแผ่นดินซึ่งเป็นถนนอยู่เดิม เนื้อที่ ๓๖ ตารางวา กับที่ดินของนายเยียน โพธิสุวรรณ ซึ่งเป็นแนวถนนที่ตัดใหม่ เนื้อที่ ๑ งาน ๑๒ ตารางวาแล้ว จึงสมควรตราพระราชบัญญัติโอนที่สาธารณสมบัติของแผ่นดินดังกล่าวให้แก่นายเยียน โพธิสุวรรณ ต่อไป